РЕГЛАМЕНТ (ЕО) № 901/2009 НА КОМИСИЯТА
от 28 септември 2009 година
относно координирана многогодишна контролна програма на Общността за 2010, 2011 и 2012 г. за гарантиране спазването на максимално допустимите граници на остатъчни вещества от пестициди във и върху храни от животински и растителен произход и за оценка на потребителската експозиция на тези остатъчни вещества
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейските общности,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите остатъчни количества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 29 от него,
като има предвид, че:
(1)
С Регламент (ЕО) № 1213/2008 на Комисията (2) беше създадена първата координирана многогодишна програма на Общността за 2009 г., 2010 г. и 2011 г.
(2)
Тридесет хранителни продукта представляват главните компоненти на храната в Общността. Тъй като употребата на пестициди показва значителни промени за период от три години, пестицидите в тези тридесет продукта следва да бъдат наблюдавани в рамките на няколко тригодишни цикъла, което ще позволи оценката на експозицията на потребителите и на прилагането на общностните разпоредби.
(3)
На базата на биномно разпределение на вероятностите може да се изчисли, че проверката на 642 проби дава над 99 % вероятност, че ще бъде открита проба със съдържание на остатъчни вещества от пестициди над границата на установяването им (LOD), ако поне 1 % от продуктите съдържат остатъчни вещества над тази граница. Вземането на тези проби следва да бъде разпределено между държавите-членки на базата на броя на населението им, като минималният брой е 12 проби на продукт годишно.
(4)
В случай че установяването на остатъчните вещества на пестицида включва други активни вещества, метаболити или разпадни продукти, тези метаболити следва да се отчитат поотделно.
(5)
Насоки относно „процедурите за валидиране на методи и контрол на качеството на анализа на остатъчни вещества от пестициди в храните и фуражите“ се публикуват на интернет страницата на Комисията (3).
(6)
За процедурите за вземане на проби следва да се прилага Директива 2002/63/ЕО на Комисията от 11 юли 2002 г. за определяне на методи на Общността за вземане на проби за официалния контрол на остатъци от пестициди във и върху продукти от растителен и животински произход и за отмяна на Директива 79/700/ЕИО (4), която включва методите за вземане на проби и процедурите, препоръчани от Комисията за Кодекс алиментариус.
(7)
Също така е необходимо да се направи оценка на спазването на правилата за максимално допустимите граници на остатъци в бебешката храна, както е предвидено в член 10 от Директива 2006/141/ЕИО на Комисията от 22 декември 2006 г. относно храните за кърмачета и преходните храни (5) и член 7 от Директива 2006/125/ЕО от 5 декември 2006 г. относно преработени храни на зърнена основа и детски храни за кърмачета и малки деца (6).
(8)
Необходимо е да се направи оценка на възможните агрегирани, кумулативни и синергични ефекти на пестицидите. На първо място следва да се направи оценка на някои органофосфати, карбамати, триазоли и пиретроиди, посочени в приложение I.
(9)
Държавите-членки следва да предоставят информацията относно предишната календарна година до 31 август на всяка следваща година.
(10)
За да се избегне объркване поради застъпването на последователните многогодишни програми, Регламент (ЕО) № 1213/2008 се отменя в интерес на правната сигурност. Той следва да продължи обаче да бъде прилаган по отношение на пробите, изследвани през 2009 г.
(11)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
През 2010 г., 2011 г. и 2012 г. държавите-членки вземат и изследват проби от комбинациите продукт/остатъчни вещества от пестициди, определени в приложение I.
Броят на пробите от всеки продукт е посочен в приложение II.
Член 2
1. Партидата, от която се вземат проби, се избира на случаен принцип.
Процедурата за вземане на проби, включително и броят на единиците, отговарят на изискванията на Директива 2002/63/ЕО.
2. Взетите и изследвани проби включват най-малко:
а)
десет проби от бебешка храна;
б)
една проба, когато това е възможно, от продукти, произведени чрез биологично земеделие, която отразява пазарния дял на органичните продукти във всяка държава-членка.
Член 3
1. Държавите-членки предават резултатите от анализите на изследваните през 2010 г., 2011 г. и 2012 г. проби съответно до 31 август 2011 г., 2012 г. и 2013 г.
Освен тези резултати държавите-членки представят следната информация:
а)
използваните аналитични методи и достигнатите нива на отчитане съгласно процедурите за контрол на качеството, в съответствие с насоките за процедурите за валидиране на методи и контрол на качеството на анализа на остатъчни вещества от пестициди в храните и фуражите;
б)
прага на установяването, използван в националните и общностните контролни програми;
в)
данни относно акредитационния статут на аналитичните лаборатории, участващи в контрола;
г)
ако се разрешава от националната нормативна уредба, данни относно предприетите мерки за правоприлагане;
д)
при надвишени максимално допустими граници на остатъчни вещества (МДГОВ) - изброяване на евентуалните причини за това, заедно с всички подходящи наблюдения, свързани с възможностите за управление на риска.
2. В случай че определението на остатъчните вещества на пестицида включва активни вещества, метаболити и/или продукти от разпада или реакцията, държавите-членки докладват за резултатите съгласно законоустановеното определение на остатъчните вещества. Където е необходимо, резултатите за всеки от главните изомери или метаболити, посочени в определението на остатъчните вещества, се предават поотделно.
Член 4
Регламент (ЕО) № 1213/2008 се отменя.
Той продължава обаче да бъде прилаган по отношение на пробите, изследвани през 2009 г.
Член 5
Настоящият регламент влиза в сила на 1 януари 2010 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 септември 2009 година.